**Szentendre Város Önkormányzat Képviselő-testületének 13/2021. (IV. 19.) önkormányzati rendelete**

**a járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet módosításáról**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján a Képviselő-testület hatáskörét gyakorolva, a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában és a közúti közlekedésről szóló 1988. évi I. törvény 8. § (1) bekezdés c) pontjában meghatározott feladatkörében eljárva a következőket rendeli el

**1. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 5. § (4) bekezdése helyébe a következő rendelkezés lép:

„(4) A bizonylatot a gépkocsiban az első szélvédő mögött, jól látható helyen, oly módon kell elhelyezni, hogy abból a várakozási jogosultság az üzemeltető részére egyértelműen megállapítható legyen. Díjfizetési kötelezettséggel érintett motorkerékpár és segédmotoros kerékpár esetén az ellenőrzés során a bizonylatot be kell mutatni.”

**2. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 7. §-a helyébe a következő rendelkezés lép:

**„7. §**

(1) A 6. § (1) bekezdés szerinti bérlet

a) általános, egy vagy több zónára érvényes,

b) munkavállalói,

c) lakossági,

d) egészségügyi szolgáltatói,

e) oktatási és

f) szálláshely-szolgáltatói

bérlet lehet.

(2) A bérlet a rajta feltüntetett időtartamban érvényes.

(3) Általános bérletet természetes személy, jogi személy és jogi személyiséggel nem rendelkező szervezet vásárolhat. Az általános bérlet a rajta feltüntetett zónában való várakozásra jogosít. A III. zónára vásárolt bérlet a II. zónában való várakozásra is jogosít.

(4) Munkavállalói bérlet vásárlására jogosult

a) a munkáltató által kiállított igazolás ellenében egy személygépkocsira az 1. mellékletben meghatározott várakozási területeken belül található állandó munkahelyen dolgozó

aa) közalkalmazott, köztisztviselő és szentendrei székhelyen működő iskola, óvoda, költségvetési szerv, alapítvány, önkormányzati részesedéssel működő gazdasági társaság munkavállalója,

ab) a Szentendrei Járási Hivatal dolgozója,

ac) a Szentendrei Járási Ügyészség munkavállalója,

ad) gyógyszertári dolgozó,

b) az Önkormányzat intézménye és gazdasági társasága,

c) a szentendrei rendvédelmi szerv és

d) a Szentendrei Járás települési önkormányzatai 2 személygépkocsira vagy legfeljebb 3,5 tonna megengedett legnagyobb össztömegű tehergépkocsira.

(5) A munkavállalói bérlet kizárólag munkanapokon és

a) a Dobozi utcában,

b) a Martinovics utca temető felőli oldalán,

c) a Paprikabíró utcában és

d) a Duna korzó 25. szám mellett és mögött

található várakozási területeken érvényes.

(6) Lakossági bérlet vásárlására jogosult az a szentendrei lakos, akinek 2000. január 1-jét megelőzően kiállított érvényes személyi igazolványában vagy érvényes lakcímkártyáján feltüntetett lakóhelye vagy tartózkodási helye az 1. mellékletben meghatározott várakozási területen vagy a Szentendre védett és korlátozott forgalmú övezeteibe történő behajtás rendjéről szóló önkormányzati rendeletben meghatározott védett övezetben (a továbbiakban: védett övezet) van és nincs lehetősége saját ingatlanán belül személygépkocsi tárolására. Lakóingatlanonként csak egy személygépkocsira vásárolható lakossági bérlet, amely kizárólag a lakóingatlan közvetlen közelében kialakított várakozási területen – kivételes méltánylást érdemlő esetben az üzemeltető által engedélyezett egyéb helyen – jogosít várakozásra. A bérleten annak területi hatályát fel kell tüntetni. A lakossági bérlet a III. zónába tartozó várakozási területen vagy védett övezeten belül lakóhellyel vagy tartózkodási hellyel rendelkezők részére történő kiállítás esetén kizárólag a bérleten feltüntetett területen érvényes.

(7) A várakozási területeken belül ellátást végző házi- és gyermekorvos, valamint a mellettük dolgozó ápoló, a SZEI szakorvosa, hivatásos ápoló, védőnő, szociális gondozó személygépkocsijára egészségügyi szolgáltatói bérletet igényelhet, amellyel munkavégzése során a várakozási terület bármely zónájában várakozhat.

(8) Oktatási bérlet vásárlására jogosult az a szülő, akinek gyermeke szentendrei oktatási intézménybe jár. Az oktatási bérlet csak tanítási időszakban szeptember 1. és január 31., valamint február 1. és június 30. között használható. Az oktatási bérlet kizárólag a II. zónában történő várakozásra jogosít.

(9) Szálláshely-szolgáltatói bérlet vásárlására jogosult az a szálláshely-szolgáltató, aki tevékenységét az 1. mellékletben meghatározott valamely várakozási területen belül végzi, és szobáinak száma meghaladja a saját területén biztosítható várakozóhelyek számát. A szálláshely-szolgáltatói bérlet díja a 2. melléklet 2.1. pontjában meghatározott bérlet díjával egyezik meg és legfeljebb a szálláshely-szolgáltató szobái számának és a saját területén biztosítható várakozóhelyek számának különbözetének megfelelő darabszámban igényelhető.

(10) A szálláshely-szolgáltatói bérletet kizárólag a szálláshely-szolgáltató vendégei használhatják. Ennek igazolása céljából az üzemeltető a szálláshely-szolgáltatót a vendég személygépkocsijának forgalmi rendszámát is tartalmazó vendégkönyv bemutatására hívhatja fel. Amennyiben a szálláshely-szolgáltatói bérletet rendeltetésellenesen használták, a szálláshely-szolgáltató a továbbiakban nem jogosult a szálláshely-szolgáltatói bérlet kiváltására.

(11) Az e §-ban meghatározott bérleteket az üzemeltető ügyfélszolgálati irodájában lehet igényelni. A bérletek kiállításának feltétele a személygépkocsi vagy legfeljebb 3,5 tonna megengedett legnagyobb össztömegű tehergépkocsi regisztrálása. A bérlet egy biztonsági elemekkel ellátott bérletvásárlást tanúsító kártya, amelyet a gépkocsi első szélvédője mögött, jól látható módon kell elhelyezni. A bérlet igazolja a parkolóhely igénybevételének jogszerűségét. A bérleten az üzemeltető feltünteti a személygépkocsi forgalmi rendszámát. Szálláshely-szolgáltatói bérlet esetén személygépkocsi nem kerül regisztrálásra és a kiállított bérleten a forgalmi rendszám helyett a szálláshely-szolgáltató azonosítására alkalmas szöveg kerül feltüntetésre.

(12) A személygépkocsi regisztrálásához

a) a személygépkocsi tulajdonosának személyi okmányai, nem természetes személy tulajdonos esetén cégkivonat vagy bírósági nyilvántartásba vételről szóló határozat,

b) – a szálláshely-szolgáltatói bérlet kivételével – a személygépkocsi forgalmi engedélye,

c) munkavállalói bérlet esetén munkáltatói igazolás,

d) oktatási bérlet esetén az oktatási intézmény látogatásáról szóló igazolás,

e) szálláshely-szolgáltatói bérlet esetén a szolgáltatás hatósági nyilvántartásba vételéről szóló igazolás,

f) egészségügyi szolgáltatói bérlet esetén az egészségügyi vagy szociális szolgáltató vezetőjének írásos nyilatkozatát arról, hogy a szolgáltató a díjköteles várakozási területen élő személy ellátásáról gondoskodik, valamint az egészségügyi vagy szociális szolgáltató által kiállított – a bérlet igénylőjének a szolgáltatóval fennálló, munkavégzésre irányuló jogviszonyát igazoló – munkáltatói igazolás

g) lakossági bérlet esetén abban az esetben, ha az igénylő a Szentendre védett és korlátozott forgalmú övezeteibe történő behajtás rendjéről szóló önkormányzati rendeletben meghatározott védett övezetben rendelkezik lakó- vagy tartózkodási hellyel, érvényes behajtási engedély bemutatása

szükséges.”

**3. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 10. §-a helyébe a következő rendelkezés lép:

**„10. §**

(1) 2022. január 31-ig az I. és a II. zónában díjmentes várakozásra jogosult az, akinek a személygépkocsija vonatkozásában 2021. január 1-jét megelőzően a szentendrei adóhatóság látta el az adóztatási feladatokat és ez alapján az I. és a II. zónában 2021. április 15-ig díjmentes várakozásra volt jogosult.

(2) Aki 2020. január 2. és 2020. december 31. között elidegenítette azt a személygépkocsiját, amellyel a gépjárműadó befizetése alapján az I. és II. zónában díjmentes várakozásra volt jogosult, köteles e tényt a személygépkocsi forgalmi rendszámának megjelölésével az üzemeltető részére 2021. május 31-ig bejelenteni.

(3) Aki 2021. január 1. és 2022. január 31. között elidegeníti a díjmentes várakozási jogosultsággal érintett személygépkocsiját, köteles e tényt a személygépkocsi forgalmi rendszámának megjelölésével az üzemeltető részére bejelenteni.

(4) Az a szentendrei lakóhellyel vagy tartózkodási hellyel rendelkező természetes személy, vagy szentendrei székhellyel vagy telephellyel rendelkező jogi személy, jogi személyiséggel nem rendelkező szervezet, aki vagy ami 2020. október 15. után lett a személygépkocsi tulajdonosa vagy üzembentartója, a díjmentes várakozási jogosultság megszerzése érdekében köteles az üzemeltetőnek bemutatni

a) a lakcímkártyáját vagy nem természetes személy esetén a cégkivonatát vagy bírósági nyilvántartásba vételről szóló határozatát, és

b) a személygépkocsi forgalmi engedélyét.

(5) A (4) bekezdésben foglaltak alapján díjmentes várakozásra jogosult személy az üzemeltető részére történő bejelentéstől számítva 2022. január 31-ig jogosult díjmentesen várakozni az I. és a II. zónában.”

**4. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 2. melléklete az 1. melléklet szerint módosul.

**5. §**

A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet

a) 2. § (1) bekezdésében a „mentességet igazoló okmánnyal vagy matricával” szövegrész helyébe a „mentességet igazoló okmánnyal” szöveg,

b) 3. § (1) bekezdésében a „területeken március 15. és október 31. között 9:00 és 20:00 között, november 1. és március 14. között pedig 9:00 és 18:00 között” szövegrész helyébe a „területeken 9:00 és 20:00 között” szöveg,

c) 5. § (1a) bekezdés b) pontjában a „motorkerékpár esetén” szövegrész helyébe a „motorkerékpár és segédmotoros kerékpár esetén” szöveg,

d) 6. § (1) bekezdésében a „személygépkocsira és legfeljebb 3,5 tonna megengedett legnagyobb össztömegű tehergépkocsira lehet” szövegrész helyébe a „személygépkocsira és legfeljebb 3,5 tonna megengedett legnagyobb össztömegű tehergépkocsira (a továbbiakban együtt: személygépkocsira) lehet” szöveg,

e) 6. § (3) bekezdésében az „ügyviteli költség” szövegrész helyébe az „ügyintézési díj” szöveg,

f) 6. § (5) bekezdésében a „személygépkocsira vagy legfeljebb 3,5 tonna megengedett legnagyobb össztömegű tehergépkocsira” szövegrész helyébe a „személygépkocsira” szöveg,

g) 11. § (5) bekezdésében a „fényképfelvételt” szövegrész helyébe a „fényképfelvételeket” szöveg,

h) 11. § (8a) bekezdésében a „során a” szövegrész helyébe a „során legfeljebb két” szöveg,

i) 2. melléklet 1.1. pontjában az „1920” szövegrész helyébe az „1720” szöveg,

j) 2. melléklet 2. pontjában a „Személygépkocsira és a legfeljebb 3,5 tonna megengedett legnagyobb össztömegű tehergépkocsira” szövegrész helyébe a „Személygépkocsira” szöveg

lép.

**6. §**

Ez a rendelet a kihirdetését követő napon lép hatályba.

Szentendre, 2021. április 14.

 **Fülöp Zsolt dr. Schramm Gábor**

 polgármester jegyző

**Záradék:**

A rendelet 2021. április 19-én került kihirdetésre.

**dr. Schramm Gábor**

 jegyző

*1. melléklet*

1. A járművel történő várakozás rendjéről és a várakozási díjakról szóló 29/2018. (XII.17.) önkormányzati rendelet 2. melléklet 4. pontja helyébe a következő pont lép:

„4. Pótdíjak mértéke

|  |  |  |  |
| --- | --- | --- | --- |
|  | A*várakozási díj/óra* | B*15 napon belüli befizetés esetén (11 óra üzemidő)* | C*15 napon túli befizetés esetén* |
| 1. *I. zóna/busz* | 1720,- | 23 360,- + 1720,- | 68 800,- + 1720,- |
| 2. *II. zóna* | 320,- | 4160,- + 320,- | 12 800,- + 320,- |
| 3. *III. zóna* | 440,- | 5720,- + 440,- | 17 600,- + 440,- |